Mynbaas ondersoek vir seksuele teisteringArgieffoto Die ondersoek is van stapel gestuur nadat beamptes van die National Union of Mineworkers (NUM) die saak verlede week by die topbestuur van die myn aangemeld en versoek het dat die bestuurder geskors word. NUM het die mynbestuur Maandag daarvan beskuldig dat hulle die voorval onder die mat wil invee. “Wat NUM die meeste ontstel is die manier hoe die werker hanteer is toe sy die seksuele teistering teen haar bestuurder aangemeld het. Sy is deur die myn aangekla, geskors en aangesê om ŉ indringende poligraaftoets te ondergaan,” het Livhuwani Mammburu, NUM se woordvoerder, gesê. Jongisa Magagula, ŉ woordvoerder vir Assmang, het Woensdag bevestig dat die seksuele teistering-aantygings behoorlik ondersoek word. “Ja, ŉ beweerde seksuele teistering voorval is by die topbestuur aangemeld,” het Magagula gesê. “Die ondersoek word in terme van Black Rock-myn se interne bepaling hanteer en maak voorsiening dat alle betrokke partye hul saak kan stel en op enige daaropvolgende besluite kan appelleer.” Magagula wou nie kommentaar lewer oor of die betrokke bestuurder geskors is hangende die uitkoms van die ondersoek nie. Volgens NUM is net die werker geskors. Mammburu het gesê NUM is in gesprekke met hul regspan om te verseker dat alle aanklagte teen die vrou teruggetrek word en dat die betrokke bestuurder op spesiale verlof geplaas word.